DTAC ร่วง 4.96% หลังงบฯ ปี 58 ลดลงเกือบ 50%
DTAC ร่วงเกือบ 5% หลังงบฯ ปี 58 ลดลง 45% ล่าสุด ณ เวลา 10.13 น. ราคาอยู่ที่ 33.50 บาท ลบ 1.75 บาท หรือ 4.96% สูงสุดที่ 34.50 บาท ต่ำสุดที่ 33.25 บาท มูลค่าซื้อขายที่ 249.06 ล้านบาท
4 ก.พ. 2559

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10.13 น. ราคาอยู่ที่ 33.50 บาท ลบ 1.75 บาท หรือ 4.96% สูงสุดที่ 34.50 บาท ต่ำสุดที่ 33.25 บาท มูลค่าซื้อขายที่ 249.06 ล้านบาท ขณะที่ดัชนีตลาดหุ้นไทยโดยรวมบวก 0.47%
โดยปัจจัยที่ส่งผลให้ราคาหุ้นปรับตัวลงคาดว่ามาจากประเด็นที่ DTAC  รายงานผลการดำเนินงานประจำปี 58 มีกำไรสุทธิ 5.89 พันล้านบาท หรือ 2.49 บาทต่อหุ้น ลดลง 45% จากปีก่อนที่มีกำไรสุทธิ 1.07 หมื่นล้านบาท หรือ 4.53 บาทต่อหุ้น
ด้าน บล.ฟินันเซีย ไซรัส ระบุในบทวิเคราะห์ฯปรับคำแนะนำหุ้น DTAC เป็น”ขาย”จากเดิม”ถือ” น่าผิดหวัง กำไรไตรมาส 4/58 ต่ำกว่าคาดมากถึง 37% โดย DTAC ทำกำไรได้เพียง 941 ล้านบาท ลดลง 21.7% จากไตรมาสก่อน และลดลง 46.6% จากงวดปีก่อน เป็นผลจากค่าใช้จ่าย SG&amp;A ที่สูงเกินคาด ทำให้กำไรปกติทั้งปีหดตัว 45%  จากปีก่อนหน้า เหลือ 5,808 ล้านบาท และจ่ายปันผลงวดไตรมาส 4/58 จำนวน 0.52 บาท/หุ้น (yield 1.5%) และลดนโยบายปันผลปีนี้จากไม่ต่ำกว่า 80% เหลือไม่ต่ำกว่า 50% ของกำไรสุทธิของงบเดี่ยว ทำให้ Yield ปีนี้เหลือเพียง 4% จาก 8%
ส่วนกำไรปี 59-60 คาดลดลงต่อเนื่องอีก 29% เมื่อเทียบปีต่อปี และ 8% เมื่อเทียบปีต่อปี โดยยังคงราคาพื้นฐาน 30 บาท ขณะที่ราคาหุ้นในปัจจุบันนับว่าเกินราคาพื้นฐานแล้ว
